# சிசுபாலனும் மோக்ஷத்தை பெற்றானிறே ?

சிசு பாலனும் எம்பெருமானை பெற்றானிறே என்றார்களாய், ஆளவந்தார் கோஷ்டியிலே, "அவன்பெற்றதைப் பேறாக சொல்ல வொண்ணாது. ருசி முன்னாகப் பெறும் பேறாய்த்துப் பேறாவது; இவன் இருக்கில் நாடு அழியும் என்று கொற்றவன் வாசலுக்குள்ளே சுழற்றி எறிந்தான் அத்தனை காண்” என்றாராம்.

ஆளவந்தார் கோஷ்டியிலே சிலர் எம்பெருமானைக் கடுஞ்சொற்களால் வைதவனான சிசுபாலனும் பரமபதத்தை அடைந்தானன்றோ என்றார்களாம். அதற்கு ஆளவந்தார் “அவன் பெற்றது பேறாகாது. எம்பெருமானைப் பெறவேண்டும் என்று ஆசைப்பட்டு அவ்வெம்பெருமானின் அருளாலேயே அவனைப் பெறுவதே பேறாகும். சிசுபாலன் மோக்ஷத்தை அவ்வாறு பெறவில்லை. சிசுபாலன் இன்னும் இவ்வுலகில் இருந்தால், மற்றவர்களையும் தன்னைப் போலவே ஆக்கிக்கெடுத்துவிடுவான் ; இவ்வுலகத்தில் உள்ளவர்கள் அவனைப்போல ஆகலாகாது! என்று கருதிய எம்பெருமான் வேறு வழியில்லாமல் அவனை பரமபதம் சேரும்படி சக்கரத்தால் அழித்து எறிந்தானே தவிர, சிசுபாலனுக்கு அருள்செய்து எம்பெருமான் பரமபதத்தைக் கொடுக்கவில்லை “ என்றாராம்.

**வைணவ ஆசாரியர்களின் வாழ்வும் வாக்கும் - 134**

 **நாச்சியார் திருமொழி 10-5 (வந்தருள் செய்து கூடுவராகில்)**